b'\n_START_ARTICLE_\nCircuit de Nevers Magny-Cours\n_START_PARAGRAPH_\nCircuit de Nevers Magny-Cours je dirkali\xc5\xa1\xc4\x8de, ki le\xc5\xbei blizu mest Magny-Cours in Nevers v Franciji. Najbolj znano je po dirki Formule 1, Veliki nagradi Francije, ki poteka na tem dirkali\xc5\xa1\xc4\x8du od sezone 1991._NEWLINE_Steza je moderna in ravna z dobro infrastrukturo za gledalce. Ve\xc4\x8dina ovinkov je poimenovanih po drugih stezah, na primer hitri ovinek Estoril, ali zanka Adelaide. Dirkali\xc5\xa1\xc4\x8de ima zelo malo vzponov in spustov._NEWLINE_Steza ne omogo\xc4\x8da veliko mo\xc5\xbenosti za prehitevanje, zato so dirke pogosto brez pravega dogajanja, z izjemo nekaterih zadnjih dirk, ki jih je za\xc4\x8dinil de\xc5\xbe. \xc5\xa0e posebej tisto na Veliki nagradi Francije 1999, ko je bila zaradi hudega naliva dirka prekinjena. Po ponovnem \xc5\xa1tartu je imela ve\xc4\x8dina favoriziranih dirka\xc4\x8dev velike te\xc5\xbeave, kar je izkoristil Heinz-Harald Frentzen in z Jordanom slavil presenetljivo zmago._NEWLINE_Leta 2002 so spremenili zadnji ovinek in \xc5\xa1ikano, da bi izbolj\xc5\xa1ali mo\xc5\xbenosti za prehitevanje, toda brez ve\xc4\x8djega uspeha. Skraj\xc5\xa1anje uvoza v bokse pa je spremenilo mo\xc5\xbenosti za strategijo postankov v boksih. Tako je na Veliki nagradi Francije 2004 Michael Schumacher uspel zmagati s strategijo kar \xc5\xa1tirih postankov v boksih._NEWLINE_Na Veliki nagradi Francije 2006 je Michael Schumacher dosegel \xc5\xa1e svojo osmo zmago na tem prizori\xc5\xa1\xc4\x8du, kar je rekord dirka\xc4\x8da na kateri koli Veliki nagradi.'